**Netradične tradičné Educate Slovakia**

# Žiariace tváričky študentov i profesorov premávajúce sa po chodbách našej Horvátky, húževnatosť a energia, pozitivita a optimizmus, či smiech prinášajúci slzy. Čomu naši gymnazisti za toto všetko môžu ďakovať? Nie, nie. Zlá otázka. Ak by ste sa opýtali komu, odpoveď je viac než jednoduchá. Tým najúžasnejším anglickým lektorom z projektu Educate Slovakia, ktorý sa v dňoch od 14. do 18. októbra 2013 na našej škole uskutočnil už tretíkrát, aj vďaka spolupráci s mládežníckou organizáciou AIESEC Bratislava.

# Počas týchto dní sme mali možnosť spoznať štyroch úplne diametrálne odlišných lektorov. Mladá, entuziazmom nabudená a najviac srdcu prirastená Roxana Popescu z Rumunska nám ukázala, že život je o tvorení seba samého. Tvrdí, že ak chceme cestovať, stačí sa pobaliť a ísť. Tiež nám radí držať sa jej kréda ,,Live your fairytale’’ – Ži svoju rozprávku. Druhou lektorskou slečnou bola Simona Tsankova z Bulharska, ktorú ako prvé zaujímalo, kto z nás už bol v jej rodnej krajine a hlavne koľkokrát. Bola príkladnou reprezentantkou jej pôvodu, miluje tanec, večierky a zábavu. Vďaka nej sme si mohli uvedomiť, že život nemusíme vôbec brať tak vážne, lebo nakoniec z neho aj tak nevyviazneme živí. Berie svet s nadhľadom a žije pre momentálnu chvíľu, nepozerá sa na to čo bolo alebo bude. Pánsku časť lektorov tvorili Brazílčania, Rodrigo Barros a Denise Souza. Tí nás na svojich hodinách zaviedli do tínedžerského sveta v Brazílii, nechýbal im samozrejme ich rodný temperament, vďaka ktorému bol čas strávený s nimi teda riadne prikorenený ako sa na Brazílčanov patrí.

Hodiny s nimi boli iné. Nezačínali sa obyčajným ,,Hello’’ a nekončili tradičným úsmevom ,,Bye‘‘. Mali niečo hlbšie v sebe ako predošlé roky. Lektori nám dali kúsky zo seba, dovolili nám porozumieť ich zmýšľaniu a pohľadu na svet. Zvončekom na konci hodiny sa nič nekončilo. Čas sme s nimi trávili aj dobrovoľne, mimo vyučovania či Horvátky. Chceli sme im ukázať naše obľúbené kúty Bratislavy, nielen tie najpodstatnejšie pamiatky, ktoré si môžu ako turisti sami vygúgliť. Navzájom máme medzi sebou vytvorené puto, ktoré ani diaľka nerozdelí.

Týmto, by som sa v mene všetkých študentov Horvátky chcela poďakovať vedeniu našej školy, teda pani riaditeľke **Mgr. Marte Jankovičovej** a našim zástupkyniam **Mgr. Ivane Michalidesovej** a **RNDr. Eve Stankovej** za uskutočnenie projektu Educate Slovakia, zároveň pani profesorke RNDr. Oľge Kubánkovej, ktorá bola koordinátorkou tohto projektu, ako aj ostatným profesorkám anglického jazyku, konkrétne PhDr. Jane Machalcovej, PhDr. Dane Lipkovej, PhDr. Milade Nemčickej, Mgr. Márii Seemannovej a Mgr. Andrei Viziovej. Veľmi si vážime, že vďaka ich snahe a ochote máme možnosť rozvíjať svoje znalosti anglického jazyka aj inak ako formou učenia. Bol to možno iba jeden týždeň, no tých zážitkov bolo podstatne viac a my všetci sme šťastní, že nám tohtoročný Educate Slovakia priniesol do studeného októbra toľko slniečka.

Jana Beňušková, 3.C